Dekanská plošina

[náhľad|Dekanská plošina v okolí [Hampi.]]
**Dekanská plošina** (iné názvy pozri nižšie) je rozľahlá vysočina v Indii zaberajúca vnútrozemie (resp. podľa niektorých vymedzení len južné vnútrozemie alebo stredozápadné vnútrozemie) Indického polostrova. 

## Vymedzenie

Dekanská plošina má tieto základné vymedzenia: 
* 1. Dekanská plošina v širšom zmysle je celé územie južne od Indogangskej nížiny medzi pohorím Arávalí, pohorím Západný Ghát a pohorím Východný Ghát (uvedené tri pohoria sú v závislosti od zdroja buď súčasťou plošiny alebo už patria mimo nej).
* 2. Dekanská plošina v užšom zmysle je len južná časť Dekanskej plošiny v širšom zmysle, presnejšie tá časť, ktorá leží južne od pohoria Satpura (v závislosti od zdroja buď vrátane alebo bez pohoria Satpura). V pojme Dekanská plošina v užšom zmysle často nie je zahrnutá plošina Dandakáranja, čiže severovýchodné územie. 
* 3. Dekanská plošina v najužšom zmysle je len severozápadná časť Dekanskej plošiny v užšom zmysle, t. j. južná časť Dekanskej vulkanickej provincie (pozri položku 4).
* 4. Občas sa názov Dekanská plošina používa ako synonymné označenie Dekanskej vulkanickej provincie (iné názvy: Dekanská vulkanická plošina, Dekanské trapy, Dekan). Dekanská vulkanická provincia je územie dekanských trapov (pozri nižšie v tomto článku). Pozostáva z nasledujúcich území: Dekanská plošina v najužšom zmysle (teda vyššie uvedená položka 3, a to vrátane príslušnej časti Západného Ghátu), časť štátu Gudžarát, Satpura (vrátane Maikalu), Vindhja a Malvská plošina. Je to teda územie vyznačené fialovou farbou na prvej (t. j. vrchnej) mape uvedenej v tomto článku.

## Názvy
Normovaný slovenský názov plošiny je **Dekanská plošina**; vyskytuje sa od roku 1927. Iné (spravidla staršie) názvy sú: 
**Dekan**,
**Dekán**/**Dekánska plošina** [tieto tvary s -eká- sa vyskytovali zhruba do 60. rokov 20. storočia], 
**Dekkán**/**Dekkánska plošina**, 
**Dekkan**/**Dekkanská plošina**, 
**Dakšin**/**Dakšinská plošina** 
**Dakšín**/**Dakšínska plošina** [tieto tvary s -í- sú zriedkavé],
**Dakkhin**/**Dakkhinská plošina**,
**Dákkhin**/**Dákkhinská plošina**,
**Dakhin**/**Dakhinská plošina**,
**Dákhin**/**Dákhinská plošina**. Názvy, ktoré nahrádzajú slovo plošina iným výrazom sú napríklad: 
**Dekanské plató**, 
**dekkanské plató**, 
**Dekanská vysočina**, **Dekkanská vysočina**, 
**Dekkanská pahorkatina**. 

Tvary neobsahujúce výraz plošina, plató, vysočina či pahorkatina, čiže tvary **Dekan**, **Dakšin**, **Dakkhin** a ich jazykové varianty, označujú aj historické územie približne medzi riekami Narmada a Krišna. Toto územie sa len čiastočne prekrýva s Dekanskou plošinou.. 

Hindské názvy sú: दक्कन का पठार - *Dakkan ká pathár* (doslova Dekanská plošina),
दक्कन पठार -	*Dakkan pathár* (doslova Dekanská plošina),
दक्षिणी पठार	- *Dakšiní pathár* (doslova Južná plošina), 
दक्षिण - *Dakšin* (doslova Juh),
दक्खिन - *Dakkhin* (doslova Juh). Dekanská plošina v užšom zmysle sa nazýva aj दक्षिण भारत का पठार - *Dakšin Bhárat ká pathár* (doslova Juhoindická plošina). Dekanská plošina v širšom zmysle sa nazýva aj ( भारतीय ) प्रायद्वीपीय पठार - *(Bháratíja) Prájavípija pathár* (doslova: (Indická) Polostrovná plošina).

Anglické názvy sú: *Deccan Plateau*, *Deccan*, staršie: *Dakshin*. Dekanská plošina v užšom zmysle sa nazýva aj *South India(n) Plateau*,  Dekanská plošina v širšom zmysle sa nazýva aj *(Indian) Peninsular Plateau*.

## Charakteristika Dekanskej plošiny v širšom zmysle
Rozloha Dekanskej plošiny v širšom zmysle je asi 1 milión km², priemerná výška  (maximálne ).

Dekanská plošina v širšom zmysle bola až do druhohôr spojená s Madagaskarom  a bola súčasťou Gondwany (najprv sa oddelila od Gondwany a neskôr od Madagaskaru). Budujú ju staré kryštalické horniny (najviac žula a rula), ktoré dnes vidno  na povrchu najmä na juhu, východe a severovýchode Dekanskej plošiny v širšom zmysle. 

Spomínané horniny v severozápadnej časti Dekanskej plošiny v širšom zmysle často na povrchu nevidno, lebo tektonické pohyby na konci kriedy a začiatku paleogénu (konkrétne pravdepodobne horúca škvrna Réunion) spôsobili vyliatie čadičových láv (tzv. plató bazalty) pozdĺž lineárnych zlomových trhlín (Tieto výlevy sa nachádzajú aj v časti dnešného štátu Gudžarát, ale táto časť Gudžarátu sa tradične väčšinou nezahŕňa do Dekanskej plošiny v širšom zmysle). Sopečná činnosť tu vytvorila mohutné lávové príkrovy, hrubé miestami až 2&nbsp;000&nbsp;m. Ich rozloha sa odhaduje na 500&nbsp;000&nbsp;km². Spomínané príkrovy vytvárajú reliéf tabuľových plošín, ktorých rozdelením, vznikajú stolové vrchy so stupňovitými stráňami, tzv. trapy (trappy). Okraje vyzdvihnutých a naklonených kier sa rozčlenili a získali vzhľad pohorí, čo vidno napríklad v pohorí Západný Ghát () pri západnom pobreží Indie. Odborne sa územie týchto výlevov (vrátane tých, ktoré sú v Gudžaráte) nazýva Dekanská vulkanická provincia.

Podľa menšinového názoru vulkanická činnosť mala za následok masívne vymieranie druhohorných organizmov, prípadne bola doplnkom ku skaze, spôsobenej dopadom meteoritu na polostrove Yucatán na konci druhohôr.

## Referencie

Kategória:Sopky Indie
Kategória:Plošiny
Kategória:Geografia Indie
Kategória:Vyhasnuté sopky